Hans Kristian Skibby (DD), 2024-05-07:
I og for sig vil jeg også gerne på vegne af Danmarksdemokraterne takke SF for, at vi får mulighed for at debattere lidt landbrugspolitik her i Folketinget.
Det kan godt være, at vi ikke har helt de samme fortegn på vores politik, og det kan også godt være, at vi ikke har helt den samme vinkel på tingene, men omvendt tror jeg faktisk, at SF – hvis man kigger sådan allerallerdybest inde bag sådan et blodrødt SF-hjerte, som hr. Carl Valentin har – på en eller anden måde stadig væk ønsker, at der skal være landbrug i Danmark.
Så langt, så godt; det er vi sådan set rimelig glade for.
Der, hvor vi ikke er helt betrygget, er i forhold til den animalske produktion og hvor stor en plads i hjertet det har hos Socialistisk Folkeparti.
Med det her forslag bliver det i hvert fald ikke lettere at se positivt på det, hvis det nu også er en del af en landbrugsvision, som vi er vidne til.
For hvis man laver den her model med en statslig forsikringsordning eller en erhvervsfinansieret garantifond, lægger man jo endnu flere byrder over på landbrugserhvervet, og man ændrer grundlæggende på det styrkeforhold, som der er i de brancher, der er inden for vores fødevareklynge.
Hvis tingene bliver dyrere og der ikke findes andre måder at gøre tingene på, ændrer det i hvert fald på konkurrencesituationen i forhold til andre sammenlignelige lande, som vi eksempelvis eksporterer forarbejdede fødevareprodukter til.
Hvordan vil det gå med vores reaktionstid over for kritiske sygdomme, smitteoverførte sygdomme i de enkelte bedrifter?
Vil den enkelte landmand være lidt mere påpasselig med at ringe til dyrlægen?
Hvad nu, hvis landmanden ikke lige har fået betalt den sidste acontobetaling for sin forsikring?
Hvad sker der så?
Sådan nogle ting kunne det jo godt være at den enkelte landmand ville se sådan lidt kritisk på.
Det giver i hvert fald efter vores bedste vurdering nogle bekymringer i forhold til spredningsrisiko og ikke mindst den hastighed, som den her spredning ville kunne komme op på.
Flere ordførere har været inde på det i forhold til den afrikanske svinepest.
Det kunne jo også være Creutzfeldt-Jakobs sygdom, som vi havde for mange år siden i grov form, og det var virkelig et stort problem for det danske samfund og vores slagterier og vores landmænd.
Og så har vi jo sådan set grundlæggende igennem lang tid haft situationen omkring fugleinfluenza og andre indsatser.
Så er det jo også sådan, at vi trods alt, om vi kan lide det eller ej, også har nogle hensyn til EU-regulering og den grænseoverskridende risiko.
Vi vil egentlig gerne være med til at kigge positivt på, om der er nogle steder, hvor man kan forpligte hinanden fælles i en større forbrødring, men det bliver ikke med en model, hvor man lægger endnu flere byrder over på landbruget og de 130.000 medarbejdere, der er ansat.
Vi skal jo ikke glemme, at der inden for den samlede fødevareklynge i Danmark faktisk er 130.000 ansatte.
Og dem ønsker vi ikke at lege politisk jeopardy med, og det føler vi lidt at man går i gang med, hvis man ændrer på de konkurrencemæssige byrder, der er mellem de lande, som Danmark traditionelt konkurrerer med.
Så vi synes faktisk, man skal holde op med den her animalske fødevarer-bashing og animalske landbrugs-bashing, som SF efterhånden har gjort sig til talsmand for.
Det kunne man måske godt prøve at dæmpe lidt, og så kunne det måske godt være, man kunne komme i mål med nogle forbedringer frem for nogle provokationer.